Namanganda 1 mln dollarlik kupyurani 10 ming dollarga sotmoqchi bo‘lgan shaxs ushlandi

Namanganning Uychi tumanida 1 million dollar banknotasini 10 ming dollarga sotmoqchi bo‘lgan shaxsga jinoiy ish qo‘zg‘atildi. Bu haqda “Daryo”ga Bosh prokuratura matbuot xizmati xabar berdi.

Ma’lum bo‘lishicha, fuqaro S.L. boshqa fuqaroning ishonchiga kirib uni aldab, xorijiy banklardan kredit olib berish va o‘zining 1 million dollarlik kupyurasini sotish evaziga undan firibgarlik yo‘li bilan 10 ming dollar olgan vaqtida ushlangan.
Bank ma’lumotiga ko‘ra, 1 million dollarlik banknota suvenir sifatida chiqarilganligi, qonuniy to‘lov vositasi hamda valyuta qimmatligi hisoblanmasligi ma’lum bo‘lgan.

Mazkur holat yuzasidan S.L.ga nisbatan Jinoyat kodeksining tegishli moddasi bilan jinoyat ishi qo‘zg‘atilib, tergov harakatlari o‘tkazilmoqda.